Χάβρη

Η Χάβρη (, , , ) είναι γαλλική κοινότητα στον νομό της Σεν-Μαριτίμ, στη διοικητική περιοχή της Νορμανδίας. Βρίσκεται στη δεξιά όχθη των εκβολών του ποταμού Σηκουάνα. Είναι το δεύτερο μεγαλύτερο λιμάνι της Γαλλίας μετά τη Μασσαλία στον νότο και έχει κανάλια συνολικού μήκους 24 χιλιομέτρων.

Πρόκειται για πόλη με πλούσιο ιστορικό και καλλιτεχνικό υπόβαθρο. Η πληθώρα των μουσείων της οφείλεται στο ότι αποτελεί γενέτειρα του ιμπρεσιονισμού. Αποτελεί επίσης έδρα επισκοπής.

Η πόλη τιμήθηκε επίσης με το μετάλλιο της Λεγεώνας της Τιμής στις 28 Φεβρουαρίου 1949.

Το 2008, από το λιμάνι της Χάβρης ξεκίνησε το Ράλι Ντακάρ, το οποίο για πρώτη φορά διεξήχθη στη Λατινική Αμερική.

Η πόλη διαθέτει αεροδρόμιο, το Οκτεβίλ.

 Ιστορία 
Αρχικά, η πόλη ονομαζόταν Φραγκισκόπολις προς τιμήν του βασιλιά Φραγκίσκου Α' της Γαλλίας, με πρωτοβουλία του οποίου χτίστηκε η πόλη, και στη συνέχεια ονομάστηκε Le Havre-de-Grâce, λόγω του ναού της Παναγίας της Κεχαριτωμένης (Notre Dame de Grâce) που υπήρχε στην περιοχή πριν την ίδρυση της πόλης.

Η πόλη επίσης αποκαλούνταν "Πύλη στον Ωκεανό"Le Havre Property Guide> Migrations, transferts et échanges de part et d'autre de l'Atlantique. Η ανάπτυξη και η ιστορία της πόλης συμβαδίζουν απόλυτα με την ύπαρξή της σαν λιμάνι στο στρατηγικό σημείο της θάλασσας της Μάγχης.

Κατά τον 18ο αιώνα, η Χάβρη άρχισε να αναπτύσσεται χάρη στο εμπόριο από τις Δυτικές Ινδίες, που άρχισε να ανθίζει παράλληλα με το εγχώριο και το ευρωπαϊκό. Το 1759, η πόλη αποτέλεσε το εφαλτήριο για μια γαλλική εισβολή στη Βρετανία, ωστόσο το μεγαλύτερο μέρος των δυνάμεων καταστράφηκε στην Επιδρομή της Χάβρης, ενώ ακολούθησε και η ήττα σε μια ναυμαχία στο Κιμπερόν.

Στα τέλη του 18ου αιώνα, η πόλη μετονομάστηκε σε Χάβρη-Μαρά, προς τιμήν του τότε άρτι αποθανόντος Ζαν Πολ Μαρά, προσωπικότητας της Γαλλικής Επανάστασης. Ωστόσο, μέχρι το 1795, η ανάμνηση του Μαρά ξεθώριασε κι έτσι η πόλη ονομάστηκε απλά Χάβρη.

Κατά τον 19ο αιώνα, εξελίχτηκε σε βιομηχανικό κέντρο. Η πόλη υπέστη πλήθος βομβαρδισμών κατά τον Β΄ Παγκόσμιο Πόλεμο.

Το κατεστραμμένο τμήμα της ανοικοδομήθηκε κατά τα έτη 1945 – 1964 υπό την επιμέλεια του Γάλλου αρχιτέκτονα Ωγκύστ Περρέ. Περιλαμβάνει το διοικητικό, εμπορικό και πολιτιστικό κέντρο της πόλης.

Το 2005 ανακηρύχθηκε Μνημείο Παγκόσμιας Κληρονομιάς από την UNESCO, λόγω της συνύπαρξης του παλαιού σχεδίου της πόλης και των ιστορικών της δομών με τη σύγχρονη αρχιτεκτονική και πολεοδομίαUNESCO.

 Αξιοθέατα 
 Η παραλία, μήκους δυο χιλιομέτρων
 Ο όρμος του Σηκουάνα
 Το κέντρο της πόλης, που ανοικοδομήθηκε από τον Ωγκύστ Περρέ
 Το Μουσείο Καλών Τεχνών Μαλρό, που περιέχει τη δεύτερη σπουδαιότερη ιμπρεσιονιστική συλλογή της Γαλλίας μετά το Παρίσι
 το κοινόβιο του Γκραβίλ
 το "σπίτι του εφοπλιστή"
 η γέφυρα της Νορμανδίας

 Αδελφοποιημένες πόλεις 
 Ντάλιαν, 
 Πουέντ-Νουάρ, 
 Αγία Πετρούπολη, 
 Σαουθάμπτον, 
 Τάμπα, Φλόριντα, 
 Μπέργκεν, 

 Παραπομπές 

 Εξωτερικοί σύνδεσμοι 



Κατηγορία:Κοινότητες της Σεν-Μαριτίμ
Κατηγορία:Ιππότες της Λεγεώνας της Τιμής
Κατηγορία:Μνημεία Παγκόσμιας Κληρονομιάς στη Γαλλία